b'\n_START_ARTICLE_\nChristians kirke (K\xc3\xb8benhavn)\n_START_SECTION_\nKirkebygningen\n_START_PARAGRAPH_\nKirkebygningen er tegnet av arkitekt Nicolai Eigtved, men han d\xc3\xb8de \xc3\xa5ret f\xc3\xb8r byggingen kom i gang. Det ble derfor hans svigers\xc3\xb8nn, kongelig byggmester Georg David Anthon som sto for oppf\xc3\xb8ringen av kirken. _NEWLINE_Bygningen er rektangul\xc3\xa6r med et t\xc3\xa5rn ved nordre langside. Dette er ogs\xc3\xa5 hovedfasaden. T\xc3\xa5rnet er 70 meter h\xc3\xb8yt og hadde opprinnelig ikke spir. Spiret ble bygget p\xc3\xa5 i 1769, det er kobberdekket og er tegnet av G.D. Anthon._NEWLINE_Materialet kirken er oppf\xc3\xb8rt av er sm\xc3\xa5, gule Flensborgsteiner, men t\xc3\xa5rnoverbygningen er kledd med sandstein.\n_START_SECTION_\nInventar\n_START_PARAGRAPH_\nKirkerommet er innredet nesten som en teatersal. Langs \xc3\xb8st-, nord- og vestveggene st\xc3\xa5r det pulpiturer i tre etasjer med kongestolen midt foran overfor inngangsd\xc3\xb8ren. Pulpituret kan stenges med skyvevinduer. Kongestolen er utf\xc3\xb8rt av tre og er dekorert med riksv\xc3\xa5pen. Alter, prekestol og orgel er plassert over hverandre ved sydveggen akkurat som en scene. D\xc3\xb8pefonten st\xc3\xa5r til venstre for alterbordet. B\xc3\xa5de scenen og d\xc3\xb8pefonten er laget av norsk marmor, men pulpituret er laget av marmorert treverk._NEWLINE_N\xc3\xa5r det gjelder treskj\xc3\xa6rerarbeidet som finnes i kirken er dette utf\xc3\xb8rt av den britiske billedhuggeren og stukkat\xc3\xb8ren Simon Carl Stanley. Dette gjelder blant annet kongestolen og stolgavlene_NEWLINE_Krypten under kirken er fremdeles i bruk som gravplass. Krypten har 59 kapeller med epitafier og smijernsgitre og mange marmorsarkofager.'